《赠黄处士诗》
明代·陈伯蕃

峨峨万仞冈，磊磊千寻石。泠泠百丈泉，幽幽隐士宅。

隐士夫如何，逃名而晦迹。岂乏英雄姿，矢志在松柏。

空谷多秋风，须眉一夜白。有酒不盈樽，有几不盈尺。

念无天下士，中怀常愤迫。孤虹贯长天，如或见衷赤。

予自远方来，邂逅快所获。相将出白云，相对谈今昔。

今昔事既殊，怆然起痛惜。东山未为大，西山宁为窄。

作者简介：陈伯蕃，海阳（今潮州）人。明末人。黄渊之友。事见民国《大埔县志》卷一九。